ທ່ານ Berlusconi ຖືກປົດ ອອກຈາກ ລັດຖະສະພາ ອີຕາລີ (ວີດີໂອ)
ອະດີດນາຍົກລັດຖະມຸນຕີ Silvio Berlusconi ທີ່ເຄີຍດຳລົງຕຳແໜ່ງ 3 ສະໄໝ ຖືກຂັບໄລ່ ອອກຈາກລັດຖະສະພາ ຂອງອີຕາລີ.
ລັດຖະສະພາອີຕາລີປົດທ່ານ Silvio Berlusconi ທີ່ເຄີຍດຳ ລົງຕຳແໜ່ງນາຍົກລັດຖະມຸນຕີມາ 3 ສະໄໝອອກຈາກລັດຖະ ສະພາ ແຕ່ມະຫາເສດຖີທີ່ບໍ່ຍອມຫຍັງງ່າຍໆທ່ານນີ້ໃຫ້ຄຳໝັ້ນ ສັນຍາວ່າ ຈະສືບຕໍ່ພົວພັນໃນການເມືອງຂອງທ່ານຕໍ່ໄປ ສະພາສູງອີຕາລີໄດ້ລົງມະຕິຂັບໄລ່ທ່ານອອກຈາກລັດຖະສະພາໃນວັນພຸດວານນີ້ຍ້ອນການຕັດສິນວ່າ ທ່ານມີຄວາມຜິດ ຖານທຳການສໍ້ໂກງພາສີ ທ່ານ Berlusconi ກ່າວປາໄສ ຕໍ່ພວກສະໜັບສະໜຸນທ່ານ ທີ່ໄປໂຮມຊຸມນຸມກັນໃນວັນພຸດວານນີ້ ຢູ່ນອກບ້ານພັກ Roman palazzo ຂອງທ່ານ ໂດຍກ່າວຕໍ່ພວກເຂົາເຈົ້າວ່າ ມັນແມ່ນວັນໄວ້ທຸກສຳລັບລະບອບປະຊາທິປະໄຕແລະກ່າວຕື່ມວ່າ ທ່ານຈະຢູ່ໃນເວທີການ ເມືອງອີຕາລີຕໍ່ໄປ ເຖິງແມ່ນທ່ານເສຍບົດບາດໃນຖານະເປັນສະມາຊິກສະພານິຕິບັນຍັດກໍຕາມ ນອກນັ້ນ ອະດີດນາຍົກທ່ານນີ້ ຍັງປະເຊີນການຕັດສິນວ່າ ມີເພດສຳພັນກັບຍິງໂສເພນີທີ່ ມີອາຍຸບໍ່ເຖິງກະສຽນແລະໃຊ້ອຳນາດເກີນຂອບເຂດ ໃນຂະນະທີ່ທ່ານດຳລົງຕຳແໜ່ງເປັນ ນາຍົກລັດຖະມຸນຕີນັ້ນ ທ່ານຢືນຢັດວ່າ ທ່ານບໍ່ມີຄວາມຜິດຫຍັງແລະໄດ້ທຳການຂໍອຸທອນຕໍ່ສານໄປແລ້ວ ທ່ານ Berlusconi ຍັງມີພວກສະໜັນສະໜຸນ ທີ່ຈົງຮັກພັກດີຕໍ່ທ່ານຢູ່ໃນສະພາສູງ ແຕ່ບັນຫາໂຕ້ແຍ້ງທີ່ຕິດຕາມທ່ານມານີ້ ໄດ້ເຮັດໃຫ້ດຸນອຳນາດປ່ຽນແປງໄປໃນສະພານິຕິບັນ ຍັດທີ່ມີຫຼາຍພັກການເມືອງປະກອບສ່ວນນຳນັ້ນ ທ່ານ Angelino Alfano ຊຶ່ງເຄີຍເປັນພັນທະມິດການເມືອງ ກັບທ່ານມາເທື່ອນຶ່ງ ໄດ້ແຍກໂຕອອກຈາກທ່ານ Berlusconi ໃນ ຕົ້ນເດືອນນີ້ ແລະໄດ້ຈັດຕັ້ງພັກການເມືອງນິຍົມຝ່າຍກາງອຽງຂວາໃໝ່ຂຶ້ນ ທີ່ຈົງຮັກພັກດີຕໍ່ລັດຖະບານປະສົມຂອງນາຍົກລັດຖະມຸນຕີ Enrico Letta ນັ້ນ